The Rock จากชีวิตติดลบ สู่นักแสดงพันล้าน
“ในปี 1995 ผมเหลือเงิน 7 ดอลลาร์สหรัฐในกระเป๋าของผม ซึ่งสิ่งนี้สอนผม 2 เรื่อง คือ 1. การที่ผมจนก็เหมือนกับการตกนรก 2. วันหนึ่งผมจะต้องไม่เป็นแบบนั้นอีก”  ดเวย์น จอห์นสัน หรือที่หลายคนรู้จักในฉายา The Rock นักมวยปล้ำและนักแสดงชื่อดัง พูดถึงอดีตที่เลวร้ายของเขา  น้อยคนที่อาจจะรู้ว่า ชีวิตของเขาในวัยเด็กนั้นเรียกว่าไม่ได้สวยหรูแบบทุกวันนี้ แล้วทำไมเขาจึงมีวันนี้ได้ ลงทุนแมนจะมาเล่าให้ฟัง
19 ม.ค. 2562

The Rock จากชีวิตติดลบ สู่นักแสดงพันล้าน / โดย ลงทุนแมน
“ในปี 1995 ผมเหลือเงิน 7 ดอลลาร์สหรัฐในกระเป๋าของผม
ซึ่งสิ่งนี้สอนผม 2 เรื่อง คือ
1. การที่ผมจนก็เหมือนกับการตกนรก
2. วันหนึ่งผมจะต้องไม่เป็นแบบนั้นอีก”
ดเวย์น จอห์นสัน หรือที่หลายคนรู้จักในฉายา The Rock นักมวยปล้ำและนักแสดงชื่อดัง พูดถึงอดีตที่เลวร้ายของเขา
น้อยคนที่อาจจะรู้ว่า ชีวิตของเขาในวัยเด็กนั้นเรียกว่าไม่ได้สวยหรูแบบทุกวันนี้ แล้วทำไมเขาจึงมีวันนี้ได้ ลงทุนแมนจะมาเล่าให้ฟัง
ดเวย์น จอห์นสัน เกิดเมื่อวันที่ 2 พฤษภาคม ค.ศ. 1972 เขาเติบโตมาในครอบครัวที่เป็นนักมวยปล้ำ เนื่องจากทั้งพ่อและตานั้นมีอาชีพเป็นนักมวยปล้ำมาก่อน
แต่เนื่องจากอาชีพนักมวยปล้ำในสมัยก่อนไม่ค่อยได้รับความนิยม ทำให้รายได้ของครอบครัวจึงไม่พอกับรายจ่าย
ดเวย์น จอห์นสัน ต้องตระเวนตามพ่อไปแข่งมวยปล้ำตามที่ต่างๆ และแน่นอนว่า ครอบครัวจึงไม่ค่อยมีเวลาดูแลเขาเท่าไร
ปัญหาด้านการเงิน คือ สิ่งที่ชีวิตในวัยเด็กของเขาต้องเผชิญ ทำให้เขาต้องหาเงินโดยวิธีวิ่งราวชิงทรัพย์ เพื่อเอาของไปขายแลกเงิน จนทำให้เขามักโดนตำรวจจับอยู่บ่อยๆ
แม้จะมีสายเลือดของนักมวยปล้ำ แต่อเมริกันฟุตบอลคือ กีฬาที่เขารัก ดังนั้น เขาจึงเริ่มเล่นมันตั้งแต่สมัยเรียน ไปจนถึงระดับอาชีพที่แคนาดา แต่ปัญหาจากการบาดเจ็บบริเวณไหล่และส่วนหลังของเขา ทำให้เขาถูกตัดชื่อออกจากทีม สุดท้ายความฝันของเขาที่จะเป็นนักอเมริกันฟุตบอลอาชีพต้องสิ้นสุดลง
เขาจึงตัดสินใจกลับมาที่สหรัฐอเมริกาพร้อมกับเงินติดตัว 7 ดอลลาร์สหรัฐ..
ช่วงนั้นเขาบอกว่า เศร้ามาก เหมือนทุกอย่างในชีวิตมืดมนไปหมด
แต่อีกมุมหนึ่งนั่นคือ จุดเปลี่ยนในชีวิตของเขา..
เขาบอกว่า คุณต้องมีความเชื่อว่า “สิ่งหนึ่งที่คุณต้องการให้มันเกิดขึ้น อาจคือสิ่งที่ดีที่สุดที่ไม่เคยเกิดขึ้นมาก่อน”
เขาตัดสินใจหันมาเอาดีด้านมวยปล้ำ โดยมีพ่อของเขาที่ช่วงนั้นเลิกเล่นมวยปล้ำไปแล้วเป็นครูสอนให้
เขาเริ่มเล่นมวยปล้ำในปี 1996 จนถึงปี 2004 คว้าแชมป์มามากมายจนได้รับฉายาว่า The Rock หรือ หินเดินได้
และเป็นหนึ่งในนักมวยปล้ำที่ยิ่งใหญ่ที่สุดตลอดกาลของ World Wrestling Entertainment (WWE) ซึ่งเป็นผู้จัดการแข่งขันมวยปล้ำอาชีพที่ใหญ่ที่สุดในโลก
หลังจากที่มีชื่อเสียงโด่งดังในมวยปล้ำ เขามีโอกาสเข้ามาแสดงหนังหลายเรื่อง โดยหนังเรื่อง The Scorpion King ทำให้เขาทำสถิติเป็นดาราที่ได้รับค่าจ้างสูงที่สุดในโลกในการเล่นภาพยนตร์ครั้งแรกด้วยเงิน 165 ล้านบาท
ในปี 2016 นิตยสาร Forbes ได้ประกาศว่าดเวย์น จอห์นสันเป็นนักแสดงชายที่มีรายได้มากที่สุด 2,100 ล้านบาท ขณะที่ปัจจุบัน เขามีทรัพย์สินทั้งหมดกว่า 7,000 ล้านบาท
ที่น่าสนใจคือ เขาเป็นอีกหนึ่งคนที่ชอบช่วยเหลือสังคม และยังมีการตั้งมูลนิธิ Dwayne Johnson Rock เพื่อช่วยเหลือเด็กที่ป่วยเป็นโรคร้ายแรงต่างๆ รวมทั้งบริจาคเงินให้มหาวิทยาลัยหรือแม้แต่สัตว์
ครั้งหนึ่งเขาเคยบริจาคเงินเป็นค่าผ่าตัดให้สุนัขตัวหนึ่งจากการที่ปากของมันถูกลวดมัดจนเป็นแผลขนาดใหญ่
หลายคนอาจไม่รู้ว่า ดเวย์น จอห์นสัน นั้นมีบริษัทผลิตภาพยนตร์เป็นของตนเอง ที่ชื่อว่า Seven Bucks Productions ซึ่งตั้งขึ้นในปี 2012
แน่นอนว่า ชื่อของบริษัทนั้น เขาเอามาจากตอนที่เหลือเงินในกระเป๋าเพียง 7 ดอลลาร์สหรัฐนั่นเอง เพราะเขาบอกว่า ตัวเขานั้นชอบที่จะใช้ช่วงเวลาที่ยากลำบากในอดีต มากระตุ้นตัวเองในวันนี้
ถ้าวันนี้เรามีเรื่องอะไรแย่ๆ ในชีวิต ลองเรียนรู้จากเรื่องนี้
บางครั้งช่วงเวลาที่ชีวิตเราตกต่ำนั้น
มองอีกมุม มันอาจเป็นจุดเริ่มต้นดีๆ ของสิ่งที่กำลังจะเกิดขึ้นในอนาคต..
----------------------
อ่านเรื่อง WWE ที่ The Rock แจ้งเกิดได้ที่ 
ติดตามเรื่องราวบุคคลที่น่าสนใจ ได้ที่เพจลงทุนแมน ในแอปพลิเคชัน blockdit โหลดฟรี 
----------------------
References
-
-
-
-
-
-